**NOTĂ INFORMATIVĂ**

**la proiectul Hotărîrii Guvernului**

**„Cu privire la majorarea capitalului social**

**al Societăţii pe acţiuni „MoldFarm””**

***Condiţiile ce au impus elaborarea proiectului, argumentele necesare, prognozele social–economice şi consecinţele realizării lor****:*

În temeiul Hotărîrii Guvernului nr. 1336 din 21 decembrie 2016 „Cu privire la crearea Societăţii pe acţiuni „MoldFarm”” (Monitorul Oficial al Republicii Moldova, 2016, nr. 441–445, art. 1420), potrivit prevederilor art. 6 alin. (1) lit. e1) din Legea nr. 121–XVI din 4 mai 2007 privind administrarea şi deetatizarea proprietăţii publice (Monitorul Oficial al Republicii Moldova, 2007, nr. 90-93, art. 401), a fost instituită de către Guvern Societatea pe acţiuni „MoldFarm”.

Societatea pe acţiuni „MoldFarm” este investită cu dreptul de a desfăşura următoarele activităţi în domeniul farmaceuticii: achiziționarea, importul, păstrarea, depozitarea şi comercializarea medicamentelor şi dispozitivelor medicale, inclusiv a celor cu conţinut de substanţe stupefiante și psihotrope, a articolelor de parfumerie și cosmetică, a articolelor de tehnică și optică medicală, în cadrul depozitului farmaceutic și farmaciei industriale.

Potrivit documentelor de constituire, cu referire la punctul 5 din Hotărîrea Guvernului nr. 1336 din 21 decembrie 2016, capitalul social inițial al societății a constituit suma de 20.000 (douăzeci mii) lei, suma minimă prevăzută de legislație pentru constituirea unei societăți pe acțiuni.

Societatea „MoldFarm””, în care statul deține 100% de acțiuni, urmează să devină o pîrghie sigură și eficientă pentru asigurarea concurenţei loiale pe segmentul achiziţionării de medicamente, produse parafarmaceutice şi dispozitive medicale, tranzacţionarea în flux continuu pe piaţă a produselor respective, la un preţ rezonabil, de producător, pentru instituţiile medico–sanitare publice din Republica Moldova și alte instituții publice, ceea ce va exclude situațiile de înţelegere de cartel între importatorilor privaţi de medicamente, ori va exclude situaţiile când unii operatori economici privaţi, desemnaţi în calitate de câştigători ai procedurilor de achiziţii publice de medicamente, produse parafarmaceutice ori dispozitive medicale, nu–și vor executa obligaţiile clauzelor contractuale, prin refuzul livrării produselor respective, fapt care ar avea drept efect punerea în pericol direct a vieţii şi sănătăţii pacienţilor.

Totdată, există necesitatea alinierii unui depozit național, deținut de către stat, la standardele internaționale GDP (Good Distribution Practice).

Pe parcursul anului 2017, de către Ministerul sănătății, Munciii și Protecției Sociale au fost asigurată toate procedurile legate de crearea, înregistrarea de stat, și emisiunea inițială de acțiuni al societății nou–create.

Însă, pentru a demara activitățile economice propriu–zise, se impune acoperirea unor cheltuielilor necesare pentru începerea acestor activități: dotarea tehnico–materială suficientă, angajarea personalului, etc., fapt care a dus la elaborarea și promovarea prezente hotărîri de Guvern, care stipulează majorarea capitalului social al Societăţii pe acţiuni „MoldFarm”.

***Principalele prevederi, elementele noi****:*

Proiectul Hotărîrii Guvernului în cauză prevede majorarea capitalului social al Societăţii pe Acţiuni „MoldFarm”, cu suma de 1.000.000 (un milion) lei, din contul mijloacelor financiare alocate din bugetul de stat în acest scop, prin Legea nr. 677 din 10 noiembrie 2017 cu privire la modificarea și completarea Legii bugetului de stat pentru anul 2017 (Monitorul Oficial al Republicii Moldova, 2017, nr. 397–398, art. 230).

După alocarea mijloacelor respective, urmează să fie efectuată de către Societatea pe acţiuni „MoldFarm” o emisiune suplimentară închisă de acțiuni în număr de 100000 (una sută mii) acțiuni (acțiuni ordinare, nominative, de clasa I–a (întâi)), cu valoarea nominală a fiecărei acțiuni de 10 (zece) lei, precum și înregistrarea emisiunii suplimentare în modul stabilit.

Majorarea capitalului social propusă va da posibilitate Societății pe acţiuni „MoldFarm” să înceapă activitățile economice propriu–zise pentru care a fost creată, să activeze, ceea ce va asigura în viitor un flux continuu de medicamente, produse parafarmaceutice şi dispozitive medicale la un preţ rezonabil, de producător, pentru instituţiile medico–sanitare publice din Republica Moldova și alte instituții publice interesate.

***Gradul compatibilităţii actului normativ cu reglementările legislaţiei comunitare****:*

Proiectul în cauză se încadrează în reformele propuse de către comunitatea internaţională şi partenerii de dezvoltare pentru sistemul de sănătate şi nu contravine legislaţiei comunitare.

***Fundamentarea economico–financiară, rezultatele scontate ale proiectului:***

Implementarea proiectului Hotărîrii Guvernului „Cu privire la majorarea capitalului social al Societăţii pe acţiuni „MoldFarm”” va necesita alocații bugetare în sumă de 1.000.000 (un milion) lei, pentru majorarea capitalului social al Societății pe acțiuni „MoldFarm”, care deja au fost planificați și alocați în acest scop prin Legea nr. 677 din 10 noiembrie 2017 cu privire la modificarea și completarea Legii bugetului de stat pentru anul 2017 (Monitorul Oficial al Republicii Moldova, 2017, nr. 397–398, art. 230).

Alocarea mijloacelor financiare respetive va contribui la acoperirea cheltuielilor necesare pentru a începe activitatea economică al al Societăţii pe acţiuni „MoldFarm”, care urmează să devină un distribuitor sigur pe piața de medicamente, produse parafarmaceutice şi dispozitive medicale, în special la aprovizionarea cu produsele respective a instituţiile medico–sanitare publice din țară.

**Ministru Stela GRIGORAȘ**